SAWAD วิ่ง 4% โบรกฯเคาะเป้า 80 บ. ชี้ปี 65 ออกสินเชื่อใหม่ หนุนรายได้-กำไร สูงต่อเนื่อง
SAWAD บวกต่อ 4% โบรกฯเคาะเป้า 80 บ. ชี้ปี 65 ออกสินเชื่อใหม่ เป็นสินเชื่อเช้าซื้อเครื่องใช้ไฟฟ้าในบ้าน ตั้งเป้าสินเชื่อ 1 หมื่นลบ. ในอีก 5 ปีข้างหน้า ดันรายได้และกำไรสูงต่อเนื่อง
3 ก.พ. 2565

ผู้สื่อข่าวรายงานว่าวันนี้ (3 ก.พ. 2565) ราคาหุ้น บริษัท ศรีสวัสดิ์ คอร์ปอเรชั่น จำกัด (มหาชน) หรือ SAWAD ณ เวลา 11:24 น. อยู่ที่ระดับ 63.75 บาท เพิ่มขึ้น 2.25 บาท หรือ 3.66% โดยทำจุดสูงสุดที่ 64.00 บาท และทำจุดต่ำสุดที่ 61.75 บาท ด้วยมูลค่าการซื้อขาย 460.55 ล้านบาท

บริษัทหลักทรัพย์ แลนด์ แอนด์ เฮ้าส์ จำกัด (มหาชน) ระบุในบทวิเคราะห์ (2 ก.พ. 2565) ว่า กำไรงวด 9 เดือนปี 2564 โต 11% จากงวดเดียวกันของปีก่อน หลักๆ มาจากการกลับสำรองเข้ามาจากคุณภาพสินทรัพย์ที่ดีขึ้น นอกจากนี้ยังคงเป้าพอร์ตสินเชื่อโต 20%  รวมทั้งเป้าสินเชื่อ FM 2 หมื่นล้านบาท โดยเชื่อสิ้นปี 2564 ทำได้ หลังคลาย Lock down เปิดประเทศ ทำให้เศรษฐกิจดีขึ้นหนุนกำไรไตรมาส 4/2564
ส่วนปี 2565 เตรียมออกผลิตภัณฑ์ใหม่ สินเชื่อเช่าซื้อเครื่องใช้ไฟฟ้าในบ้าน ตั้งเป้าสินเชื่อ 1 หมื่นล้านบาท ในอีก 5 ปี ข้างหน้า ซึ่งมีอัตราดอกเบี้ยสูงกว่าปกติมาก ดันรายได้ กำไรโตสูงต่อเนื่อง แนะนำ “ซื้อ” ราคาเป้าหมาย 80 บาท